
Татарстан Республикасында төзелеш объектларында хезмәтне саклау нормалары үтәлешен тикшерү дәвам итә. ТР Дәүләт төзелеш күзәтчелеге инспекциясе һәм ТР Дәүләт хезмәт инспекциясе 2017 ел башыннан 1 мең 516 тикшерү үткәргән. Хезмәтне саклау нормалары һәм кагыйдәләре үтәлеше бозылу буенча 12 миллион 682 мең сумга 404 карар чыгарылган.

Шушы мәгълүматлардан бүген Татарстанның төзелеш, архитектура һәм торак-коммуналь хуҗалыгы министры Ирек Фәйзуллин республика киңәшмәсендә үзенең докладын башлады.

Киңәшмә Татарстан Хөкүмәте йортында узды, аны Татарстан Премьер-министры Алексей Песошин алып барды. Видеоконференцэлемтә режимында узган киңәшмәдә республиканың барлык муниципаль берәмлекләре җитәкчеләре катнашты.

Ирек Фәйзуллин хәбәр иткәнчә, Татарстан Республикасында 2017 елның 27 октябренә 1 892,9 мең кв. м торак файдалануга тапшырылган. Бу узган елның шушы чоры белән чагыштырганда 101% тәшкил итә. Питрәч, Әтнә, Лаеш, Биектау һәм Актаныш районнарында торакны файдалануга тапшыру планы үтәлгән.

Татарстан Президенты карамагындагы дәүләт торак фонды социаль ипотека программасы буенча статистика органнарына 348,5 мең кв. м мәйданда 129 йорттагы 6 мең 149 фатир буенча хисап тотты. 2017 елда инвестиция программасы буенча төзелүче 82 объектның 70е югары әзерлек дәрәҗәсендә, 12се уртача әзерлектә.

ТР төзелеш, архитектура һәм торак-коммуналь хуҗалыгы министры сүзләренчә,2017 елда аренда торагы программасы кысаларында 22,6 мең кв. м мәйданда 387 фатирлы 17 йорт төзү планлаштырылган. Инде 21,7 мең кв. м мәйданда 363 фатирлы 16 йорт файдалануга тапшырылган (Югары Осланда - 9, Чирмешәндә - 1, Мамадышта - 4, Әлкидә - 2). Апас районында 24 фатирлы йорт тапшыру стадиясендә тора, анда эчке эшләр бара.

Республикада шулай ук караучысыз калган ятим балаларны торак белән тәэмин итү буенча эш дәвам итә.

2017 елның 27 октябренә 50 күп балалы гаиләгә сертификатлар рәсмиләштерелгән, шуларның 43е гамәлгә кертелгән.

Татарстанда “Авыл клублары” программасы буенча 31 объектның 29ында эшләр төгәлләнгән.

Республикада ветеринария берләшмәләре һәм авыл хуҗалыгы идарәләрендә капиталь төзекләндерү эшләре тулысынча башкарылган.

Ирек Фәйзуллин шулай ук искә алганча, 2017 елда Казан, Чаллы һәм Түбән Кама шәһәрләрендә 74 амбулатор-поликлиника бинасын капиталь төзекләндерү каралган һәм аларның барысында да эш башланган.
Дәүләт хакимияте һәм җирле үзидарә органнарының бердәм "Рәсми Татарстан" порталы